Il-Ħamis u l-Ġimgħa niltaqgħu fl-aħħar Kunsill Ewropew tagħna din is-sena fejn - f'konformità mal-metodu tal-Aġenda tal-Mexxejja - ser nimpenjaw ruħna aktar direttament fuq il-kwistjonijiet politikament sensittivi tal-UEM u l-migrazzjoni. Il-metodu l-ġdid ifisser li titħaffef il-ħidma tagħna u biex jieqaf l-istaġnar fil-Kunsill tal-Ministri, li huwa ta' sfida fih innifsu. Ser ikollna dawn id-dibattiti mingħajr ma jiġu adottati konklużjonijiet, iżda bil-għan li nwittu t-triq għal deċiżjonijiet is-sena d-dieħla. Nixtieq, madankollu, nibda billi nissottolinja li l-għaqda tagħna f'dawn l-aħħar xhur kienet eċċellenti, u ta' dan nixtieq nirringrazzja lil kull wieħed u waħda minnkom. Urejna li tassew magħqudin flimkien, u nappoġġaw lil xulxin meta meħtieġ. Din il-ġimgħa wkoll nistgħu nuru li minkejja d-differenzi, possibbli li tinżamm l-għaqda bejnietna. L-aħjar eżempju ta' dan ser ikun it-tnedija ta' kooperazzjoni ġdida fid-difiża Ewropea, jiġifieri l-Kooperazzjoni Strutturata Permanenti (PESCO). Dan ser ikun mument storiku, mhux biss għax qed naraw lill-pajjiżi Ewropej jidħlu għal attivitajiet ta' difiża flimkien fuq medda twila ta' żmien. Iżda wkoll minħabba l-kuntest u kif seħħet din id-deċiżjoni. 25 pajjiż tal-UE - bil-kunsens tal-membri kollha tal-UE u fi ħdan ir-regoli eżistenti tat-Trattat - qed iniedu kooperazzjoni f'qasam ġdid. Dan l-eżempju ta' għaqda fil-prattika għandu jkun ta' ispirazzjoni għalina lkoll, u nittamaw sinjal tajjeb għal deċiżjonijiet importanti oħra. Wara l-iskambju ta' fehmiet tradizzjonali tagħna mal-President tal-Parlament Ewropew Tajani fit-15:00 nhar il-Ħamis, il-Prim Ministru Ratas ser jaġġornana dwar il-progress fl-implimentazzjoni tal-konklużjonijiet preċedenti tagħna. Dan ir-rispons huwa importanti biex jiżgura li l-gwida li nipprovdu tittieħed b'determinazzjoni, partikolarment mill-koleġislaturi. Imbagħad ser jingħaqad magħna s-Segretarju Ġenerali Stoltenberg biex niddiskutu l-kooperazzjoni bejn l-UE u n-NATO. Wara, ser nadottaw konklużjonijiet dwar is-Sigurtà u d-Difiża fejn qed nagħmlu progress tajjeb f'kull aspett. Ser nerġgħu niddiskutu wkoll id-Dimensjoni soċjali, l-Edukazzjoni u l-Kultura u nadottaw konklużjonijiet li jsegwu fuq is-Summit ta' Gothenburg, inkluż id-diskussjoni siewja tagħna waqt l-ikla ta' nofsinhar. Wara l-ewwel sessjoni ta' ħidma, ser niċċelebraw it-tnedija tal-Kooperazzjoni Strutturata Permanenti mal-Mexxejja parteċipanti f'avveniment qasir apposta. Matul l-ikla ta' filgħaxija nittama li jkollna diskussjoni politika miftuħa u sinċiera dwar il-migrazzjoni, abbażi tan-Nota mehmuża. Naħseb li huwa importanti li wieħed iħares lejn dak li ħadem - u dak li ma ħadimx - matul l-aħħar sentejn, u jieħu t-tagħlimiet meħtieġa. Dan id-dibattitu ser jifforma l-bażi għal aktar ħidma fl-ewwel nofs tal-2018. Il-Kanċillier Angela Merkel u l-President Macron ser jirrappurtaw ukoll dwar l-implimentazzjoni tal-Ftehimiet ta' Minsk, bil-ħsieb li jġeddu s-sanzjonijiet ekonomiċi vis-à-vis ir-Russja. Il-Prim Ministru Michel talab ukoll li jqajjem il-kwistjoni tad-deċiżjoni tal-Istati Uniti li jċaqilqu l-ambaxxata tagħhom għal Ġerusalemm. Il-Ġimgħa, ser inqattgħu l-ġurnata fost l-UE27. Filgħodu, is-Summit tal-Euro ser jiltaqa' matul il-kolazzjoni f'format inklużiv, fi-preżenza tal-President tal-BĊE Draghi u l-President tal-Grupp tal-Euro Dijsselbloem. It-titjib fis-sitwazzjoni ekonomika jipprovdi opportunità biex niddiskutu l-isfidi tal-ġejjieni u l-modi kif jiġu indirizzati kriżijiet futuri. Irrid li jkollna diskussjoni miftuħa dwar l-Unjoni Ekonomika u Monetarja kif ukoll l-Unjoni Bankarja fuq il-bażi tan-Nota mehmuża dwar l-UEM. Fl-aħħar, il-Kunsill Ewropew ser jiddeċiedi jekk wasalx iż-żmien li mmexxu n-negozjati tagħna mar-Renju Unit għall-fażi li jmiss. Jekk għandniex biżżejjed garanziji li d-drittijiet taċ-ċittadini, l-interessi finanzjarji tal-UE u l-integrità tal-Ftehim tal-Ġimgħa l-Kbira fl-Irlanda ser ikunu protetti b'mod effettiv meta r-Renju Unit joħroġ mill-UE. Fil-qosor, jekk sarx biżżejjed progress. In-negozjaturi tal-UE u tar-Renju Unit ħejjew rapport konġunt dwar dak li ntlaħaq qbil dwaru s'issa, u naħseb li għandna riżultat sodisfaċenti dwar ħafna mill-kwistjonijiet. Għal dik ir-raġuni, u abbażi tar-rakkomandazzjoni min-negozjatur prinċipali tagħna, ressaqt linji gwida li ser jindikaw, jekk taqblu, li ninsabu lesti li ngħaddu għat-tieni fażi, li ser tespandi d-diskussjonijiet biex ikopru t-transizzjoni u l-qafas għar-relazzjoni futura. Il-konklużjoni tal-ewwel fażi tan-negozjati hija progress moderat, minħabba li fadlilna biss għaxar xhur biex jiġi determinat il-perijodu ta' transizzjoni u r-relazzjonijiet futuri tagħna mar-Renju Unit. Din ser tkun tellieqa furjuża kontra l-ħin, fejn għal darb'oħra l-għaqda tagħna ser tkun kruċjali. U l-esperjenza s'issa wriet li l-għaqda hija kundizzjoni ta' Brexit ordnat. Il-laqgħa tagħna għandha tintemm qabel nofsinhar. Nota tal-Aġenda tal-Mexxejja dwar il-migrazzjoni Din ir-riżorsa bħalissa hi disponibbli biss bil-lingwa jew il-lingwi li ġejjin: Nota tal-Aġenda tal-Mexxejja dwar l-Unjoni Ekonomika u Monetarja Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa